খারাপ খবর ভেসে এল পাকিস্তান থেকে। নির্বাচকদের ঘুষ বন্ধের প্রতিবাদে আত্মহত্যা করার চেষ্টা করলেন উঠতি পাকিস্তানি ক্রিকেটার। সংশ্লিষ্ট ক্রিকেটারের নাম গুলাম হায়দার আব্বাস। ঘটনায় জড়িয়ে গিয়েছে ঐতিহ্যশালী লাহোর সিটি ক্রিকেট অ্যাসোসিয়েশনের নাম।
কী অভিযোগে চরম পদক্ষেপের পথে পা বাড়ালেন গুলাম? জানা গিয়েছে, প্রথম শ্রেণির ম্যাচে একদমই সুযোগ পাচ্ছিলেন না তিনি। পাশাপাশি অভিযোগ নির্বাচকদের বিরুদ্ধে। ঘুষ খেয়ে নির্বাচকরা কম মেধার ক্রিকেটারদেরও সুযোগ দিচ্ছেন, এমনটাই অভিযোগ ছিল তাঁর। হতাশ হয়ে শেষ পর্যন্ত আত্মহননের পথেই পা বাড়িয়েছিলেন তিনি।
কয়েদ-ই-আজম টুর্নামেন্ট খেলা চলছিল। মূলত ঘরোয়া স্তরের টুর্নামেন্ট। সেই সময়েই আত্মহত্যার চেষ্টা করেছিলেন তিনি। তবে শেষপর্যন্ত কিছু ক্রীড়া-কর্তার নজরে পড়ে যাওয়ায় উদ্ধার পান তিনি। পরে তিনি জানান, ‘‘ক্লাব স্তরে ও আঞ্চলিক ক্রিকেটে বেশ কয়েক বছর ধরেই নিয়মিত পারফর্ম করছি। তবে নির্বাচকরা সবসময়েই আমাকে উপেক্ষা করে গিয়েছেন, আমি গরিব হওয়ায়। এর পর ওঁরা আমাকে জানান, যদি লাহোর দলের হয়ে খেলতে চাই, তাহলে বিশাল পরিমাণ অর্থ ঘুষ দিতে হবে। তাই এদিন হতাশার চূড়ান্ত সীমায় পৌঁছে নিজেকে শেষ করে দিতে চেয়েছিলাম।’’
তবে এর পর আরও হুমকি দিয়ে রেখেছেন তিনি। বলে দিয়েছেন, যদি পিসিবি আমার কথায় কর্ণপাত না করে তাহলে গদ্দাফি স্টেডিয়ামের মূল ফটকের বাইরে নিজের গায়ে আগুন লাগিয়ে আত্মহত্যা করব। আমার মৃত্যুর জন্য নির্বাচকরাই দায়ী থাকবেন। কারণ, ওঁরাই মেধার বিচার না করে ক্রিকেটার নির্বাচন করে থাকেন।’’